Du kan selv vælge, om jeg skal brække anklen eller skinnebenet. - Sådan lød meldingen fra en 33-årig mand inden han slog sin kæreste. Det forklarede den 24-årige kvinde, efter hun søndag aften blev overfaldet med et koben.

En 33-årig mand blev søndag aften anholdt for at have slået sin 24-årige kæreste med et koben. Overfaldet fandt sted på parrets bopæl i Hjørring søndag aften. Det oplyser vagtchef ved Nordjyllands Politi, Henrik Bech. Ifølge kvindens forklaring blev manden jaloux efter en bytur, hvorefter han truede kvinden med kobenet. Han gav hende valget mellem at få brækket anklen eller skinnebenet. Hun valgte skinnebenet, hvorefter han talte til tre og så kom slaget, som brækkede hendes skinneben. Ud over slaget over skinnebenet er kvinden godt forslået, og hun har brændemærker fra en cigaret på overkroppen. Efter overfaldet forlod manden bopælen, og den 24-årige kvinde kravlede over til naboen for at få hjælp. Politiet blev tilkaldt til stedet og kort efter blev den 33-årige mand anholdt. Ved anholdelsen var han påvirket af enten stoffer eller alkohol. Den 33-årige mand afgiver mandag formiddag sin forklaring og i løbet af dagen vil han blive fremstillet i grundlovsforhør. Det oplyser vagtchef Henrik Bech.